公諱哲，字知人，鉅鹿陽曲人也。七代祖靖非，前秦征北大將軍，鎮北地上郡，其後子孫因居於寧州襄陽縣。開國承家之始，誕姓命氏之源，大名發於本支，當塗峻於層構。三辰鬱鬱，天街分畢昴之都；九野茫茫，地險列山河之境。丞相以萬機論道，匡大運以震威嚴；尚書以八座當官，讚金行而標領袖。文昭武穆，方駕齊驅；公子王孫，朱輪華轂。大鵬垂翰，馭風伯而指麵溟；天馬騰姿，偶雲師而集東道。祖唐，隋天水郡丞河陽都尉，瑤林瓊樹，擢標格以千尋；圓折方流，委波濤而萬頃。雄飛有望，豈惟京兆之丞？陰德不愆，何直丹陽之尉？父寶，皇朝通議大夫總管府司兵參軍事。東家孔子，至德生於上天；南國申侯，明靈誕於中嶽。君朝翊讚，道先王之法言；公府弼諧，對上天之休命。
三年詔除左衛清宮府左果毅都尉，尋圉穀府折衝都尉，並長上如故，又以應詔舉對策甲科遷左騎衛郎將。於時長榆曆曆，烽火猶驚；高柳依依，邊風尚急。關山夜月，遂為丹徼之秋；西北浮雲，翻作穹廬之景。四年詔公為鐵勒道行軍總管。陳兵玉塞，按節金微。學常山之蛇，擬麗譙之鶴。鍾鼓嘈讚，上聞於天；旌旗繽紛，下蟠於地。伏屍百萬，因瀚海而藏舟；闢地數千，即燕山而築觀。武臣雄略，氣懾西零；神將宏圖，威加北狄。
唯公被服忠孝，周旋禮樂。仁者見之謂之仁，智者見之謂之智。研幾冊府，金縢玉版之書；索隱兵鈐，元女黃公之法。每建推轂，三令五申；躬擐甲冑，親當矢石。軍井未建，如臨盜水之源。軍灶未炊，似對嗟來之食。由是南馳北走，東討西征，運之無旁，按之無下。戴筐宮裏，遙登大將之壇；飛閣星邊，獨列中軍之位。雖龍泉匿字，薰歇光沈；而鱗閣飛名，天長地久。
文王受命，畢公餘慶。玉樹連芳，金枝疊映。三分並列，七雄齊競。建國承家，重熙累盛。功宣蹈舞，德流歌詠。河洛垂文，山川出雲。驪珠育照，虹玉呈文。直立孤聳，天然不群。棲遲膠塾，悅懌邱墳。恥為儒者，自許將軍。伊祁不懌，軒轅討逆。陣擁遼河，兵屯碣石。班超投翰，揚雄執戟。弓合三材，刀長四尺。爰清尉候，載澄疆場。得人者昌，失人者亡。皇恩俾乂，帝曰明敭。幽桂含馥，滋蘭吐芳。承天待詔，觀國賓王。茂績斯遠，英聲克彰。鵬池淼漫，雞山禍亂。出閫辭家，夷凶靜難。金微瓦解，玉亭冰泮。扈駕天門，陪祠日觀。萬邦胥悅，千齡啟旦。鬥骨危城，占蹄舉兵。丸山霧塞，渤海波驚。帝赫斯怒，王師有徵。虔劉北貊，戡翦東明。導以文軌，宣其德刑。太微上將，文昌貴相。非熊非羆，令聞令望。寵逾軍幕，榮參武帳。本謂來朝，何期返葬？原野蕭瑟，風煙淒愴。天道如何？吞恨者多。鬆風夜響，薤露晨歌。秋月如練，春雲似羅。榮華滅後，寒暑經過。青烏邱壟，白馬山河。
此頁面最後編輯於 2019年4月19日 (週五) 09:52。